b"\n_START_ARTICLE_\nFugida a Varennes\n_START_SECTION_\nL'intent de fugida\n_START_PARAGRAPH_\nLa indecisi\xc3\xb3 de Llu\xc3\xads XVI davant dels fets de la Revoluci\xc3\xb3 havia estat una de les causes que el 6 d'octubre de 1789 s'hagu\xc3\xa9s obligat la fam\xc3\xadlia reial a traslladar-se des del Palau de Versalles al Palau de les Teuleries a Par\xc3\xads, despr\xc3\xa9s que s'hagu\xc3\xa9s organitzat una marxa sobre Versalles. D'en\xc3\xa7\xc3\xa0 d'aleshores, Llu\xc3\xads XVI havia quedat com emocionalment paralitzat, i comen\xc3\xa7\xc3\xa0 a permetre a Maria Antonieta la presa de decisions pol\xc3\xadtiques importants. Aix\xc3\xad, el rei va accedir a intentar la fugida seguint el consell de la reina._NEWLINE_El dia 20 de juny de 1791 cap al vespre, sort\xc3\xad de Par\xc3\xads un carruatge on hi viatjaven la Marquesa de Tourzel, institutriu del Delf\xc3\xad, la qual tenia l'enc\xc3\xa0rrec de fer-se passar per una baronessa russa, acompanyada per Elisabet, germana del rei, Maria Antonieta i Llu\xc3\xads XVI mateix, disfressats de criats, i els infants reials, a qui es feia passar per fills de la baronessa russa. La fugida l'havia planejada durant for\xc3\xa7a temps el comte Axel von Fersen i el Bar\xc3\xb3 de Breteuil. A causa de tota una s\xc3\xa8rie d'errors, la comitiva fou aturada quan Llu\xc3\xads XVI fou reconegut a Varennes, un poble controlat pels revolucionaris, no gaire lluny de Montm\xc3\xa9dy. Sempre s'ha dit que el rei fou identificat perqu\xc3\xa8 el seu retrat apareixia a les monedes, per\xc3\xb2 la veracitat d'aquest fet no \xc3\xa9s pas segura.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nQuan la fam\xc3\xadlia reial va tornar custodiada a Par\xc3\xads, les masses revolucion\xc3\xa0ries van rebre el carruatge amb un silenci hostil. Llu\xc3\xads XVI i la seva fam\xc3\xadlia foren posats sota arrest domiciliari a les Teuleries. A partir d'aleshores, va cr\xc3\xa9ixer el sentiment republic\xc3\xa0 a Fran\xc3\xa7a, ja que el rei havia perdut tota credibilitat com a monarca constitucional._NEWLINE_D'en\xc3\xa7\xc3\xa0 de la tardor de 1791, Llu\xc3\xads XVI va confiar la seva salvaci\xc3\xb3 en la intervenci\xc3\xb3 estrangera. Al mateix temps, va encoratjar la facci\xc3\xb3 dels girondins de l'Assemblea Legislativa a arribar a la guerra contra \xc3\x80ustria esperant que una desfeta militar francesa dugu\xc3\xa9s a la restauraci\xc3\xb3 de la seva autoritat reial. Influ\xc3\xaft per Maria Antonieta, el rei va rebutjar el consell dels constitucionalistes moderats, dirigits per Antoine Barnave, d'aplicar la constituci\xc3\xb3 francesa, promulgada el 1791, que el sobir\xc3\xa0 havia jurat mantenir, en comptes d'atiar la contrarevoluci\xc3\xb3 de sotam\xc3\xa0."